CELEX: 62008TN0107
Language: sk
Date: 2008-02-28 00:00:00
Title: Vec T-107/08: Žaloba podaná 28. februára 2008 – TNC Kazchrome a ENRC Marketing/Rada a Komisia

9.5.2008   
            
            
               SK
            
            
               Úradný vestník Európskej únie
            
            
               C 116/23
            
         Žaloba podaná 28. februára 2008 – TNC Kazchrome a ENRC Marketing/Rada a Komisia
   (Vec T-107/08)
   (2008/C 116/43)
   Jazyk konania: angličtina
   Účastníci konania
   
      Žalobkyne: akciová spoločnosť „Transnational Company Kazchrome“ (TNC Kazchrome) (Actobe, Kazachstan) a ENRC Marketing AG (Kloten, Švajčiarsko) (v zastúpení: L. Ruessmann a A. Willems, advokáti)
   
      Žalované: Rada Európskej únie a Komisia Európskych spoločenstiev
   Návrhy žalobkýň
   
               —
            
            
               zrušiť napadnuté nariadenie v rozsahu, v akom ukladá antidumpingové opatrenia na dovoz SiMn vyrábaného a/alebo uvádzaného na trh žalobkyňami,
            
         
               —
            
            
               zaviazať Radu a Komisiu spoločne a nerozdielne uhradiť škodu spôsobenú žalobkyniam, vrátane z nej plynúcich úrokov, ktorá vyplýva z protiprávneho začatia veci, nesprávnych skutkových zistení a posúdenia skutkového stavu, ako aj z porušenia Komisiou základných zásad práva Spoločenstva a nesprávneho prijatia nariadenia Rady (ES) č. 1420/2007,
            
         
               —
            
            
               zaviazať Komisiu a Radu znášať svoje vlastné trovy konania, a nahradiť trovy konania žalobkýň,
            
         
               —
            
            
               zaviazať Komisiu znášať svoje vlastné trovy a spoločne a nerozdielne so žalobkyňami trovy konania žalobkýň v rozsahu, v akom ich neznáša Rada.
            
         Žalobné dôvody a hlavné tvrdenia
   Žalobkyne, ktoré sú výrobcami a vývozcami silikomangánu do Európskej únie, sa domáhajú zrušenia nariadenia Rady (ES) č. 1420/2007 zo 4. decembra 2007, ktorým sa ukladá konečné antidumpingové clo na dovoz silikomangánu s pôvodom v Čínskej ľudovej republike a Kazachstane a ukončuje sa konanie týkajúce sa dovozu silikomangánu s pôvodom na Ukrajine. (1)
   
   Žalobkyne na podporu svojej žaloby uvádzajú, že žalované sa dopustili zjavne nesprávneho posúdenia skutkového stavu, porušili základné nariadenie (2) a rozhodnutie neodôvodnili v súlade s článkom 253 ES tým, že zahrnuli Kazachstan a vylúčili Indiu z antidumpingového vyšetrovania; zamietli tvrdenie žalobkýň, podľa ktorého tieto fungujú ako samostatný hospodársky subjekt; keď určovali vývoznú cenu žalobkýň; keď hodnotili či a v akom rozsahu dovoz silikomangánu z Kazachstanu spôsobil ujmu výrobnému odvetviu Spoločenstva; tým, že spojili dovoz z Kazachstanu s dovozom z Číny na účely tohto vyhodnotenia a pri posudzovaní záujmu Spoločenstva.
   Žalobkyne ďalej tvrdia, že inštitúcie Spoločenstva porušili ich právo byť vypočutý a zásadu riadnej správy vecí verejných, ochrany legitímnej dôvery, zákazu diskriminácie a proporcionality tak, že okrem iného žalobkyne nemali právo prístupu k informáciám, na základe ktorých inštitúcie Spoločenstva rozhodli, a že zabezpečenia ponúknuté žalobkyňami boli zamietnuté.
   
      (1)  Ú. v. EÚ L 317, s. 5.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, s. 1; Mim. vyd. 11/010, s 45).